b"\n_START_ARTICLE_\nCer\xc3\xa0mica i mosaics de l'Hospital de la Santa Creu i Sant Pau\n_START_SECTION_\nCer\xc3\xa0mica\n_START_PARAGRAPH_\nDom\xc3\xa8nech i Montaner donava una gran import\xc3\xa0ncia a la cer\xc3\xa0mica, de la qual n'era un entusiasta i un estudi\xc3\xb3s. A finals del segle XIX, la recuperaci\xc3\xb3 de la cer\xc3\xa0mica es va considerar un transmissor dels valors antics, convertint-la en una part important de l'ideari nacionalista. Aquesta visi\xc3\xb3 va fer cr\xc3\xa9ixer el seu estudi i l'inter\xc3\xa8s per la recuperaci\xc3\xb3 i el col\xc2\xb7leccionisme. Varen ser destacats col\xc2\xb7leccionistes en Galliss\xc3\xa0, Ramon Casas, Rusi\xc3\xb1ol o Mari\xc3\xa0 Fortuny, qui compartiria els seus coneixements de la cer\xc3\xa0mica de reflex amb el bar\xc3\xb3 Charles Davillier, un gran difusor de la cer\xc3\xa0mica catalana._NEWLINE_En aquest context, Dom\xc3\xa8nech tenia davant seu la millor oportunitat per a desenvolupar un programa integral que va dissenyar detalladament.\n_START_SECTION_\nMosaic\n_START_PARAGRAPH_\nEls mosaics s\xc3\xb3n obra de Mario Maragliano qui havia col\xc2\xb7laborat amb Dom\xc3\xa8nech a la casa Lle\xc3\xb3 Morera i a Comillas. Maragliano va treballar entre el 1907 i el 1911._NEWLINE_En tractar-se d'un material amb un cost de confecci\xc3\xb3 alt, el seu \xc3\xbas es va centrar en les parts m\xc3\xa9s luxoses de l'hospital i no va ser utilitzat a cap dels pavellons d'infermeria, llevat dels tres casos que s'esmenten m\xc3\xa9s avall, on un panell de mosaic substitu\xc3\xafa l'escultura del patr\xc3\xb3 del pavell\xc3\xb3."